Metramac: Saya bukan Menteri Kewangan 1992
Utusan Malaysia – 27/1/2006
KUALA LUMPUR 26 Jan. - Bekas Menteri Kewangan, Tun Daim Zainuddin menegaskan, beliau bukan lagi Menteri Kewangan semasa perjanjian kedua konsesi antara Metramac Corporation Sdn. Bhd. dan Dewan Bandaraya Kuala Lumpur (DBKL) dimeterai pada 1992.Beliau juga menjelaskan, keputusan menamatkan perjanjian pertama konsesi antara kedua-dua pihak terbabit diputuskan oleh Kabinet pada 1987.Sebarang tindakan dalam isu ini pula, katanya, bukan keputusan yang dibuat olehnya secara individu.
``Keputusan (mengenai konsesi) merupakan keputusan kolektif Kabinet dan bukan keputusan individu oleh saya sendiri sebagai Menteri Kewangan. Saya juga menafikan bahawa saya telah menekan pemegang saham tertentu untuk melepaskan pegangan saham mereka,'' katanya dalam kenyataannya hari ini.”
Beliau juga menafikan bahawa ahli perniagaan, Tan Sri Halim Saad dan Datuk Anuar Othman mendapat faedah daripada pengaruhnya semasa menjadi Menteri Kewangan. Kenyataan 18 muka surat yang disertakan lampiran sokongan, bertujuan memberi penjelasan berhubung keputusan Mahkamah Rayuan dalam kes Fawziah Holdings Sdn. Bhd. melawan Metramac.
Dalam keputusan 12 Januari lalu, Hakim Datuk Gopal Sri Ram menyatakan pandangannya bahawa Halim dan Anuar mengambil RM32.5 juta daripada Metramac. Hakim itu turut mengaitkan perbuatan tersebut dengan bekas Menteri Kewangan itu .Hakim Sri Ram berkata, perbuatan itu boleh mendedahkan mereka kepada dakwaan pecah amanah berat iaitu kesalahan yang membawa hukuman penjara 20 tahun dan sebatan serta denda jika sabit kesalahan. Daim menjelaskan, Syarikat Teratai KG (kini dikenali sebagai Metramac) memeterai perjanjian konsesi dengan DBKL pada 20 November 1987.
Kekecohan yang berlaku pada 12 September 1990 berhubung kutipan tol di Kilometer 8, Cheras boleh mengakibatkan kerajaan membayar kira-kira RM100,000 sehari mengikut terma perjanjian konsesi. Menurut Daim, kerajaan ketika itu, perlu segera membuat keputusan bagi mengelakkan kos berganda, serta turut maklum pengurangan kadar tol akan turut mengakibatkan masalah kewangan kepada pemegang konsesi.
Keadaan ini, katanya, memaksa kerajaan menubuhkan Pasukan Petugas diketuai oleh Ketua Setiausaha Kementerian Kerja Raya yang kemudiannya mengkaji kemungkinan UEM mengambil alih Syarikat Teratai. Beliau berkata, Kabinet secara kolektif berpandangan lain-lain opsyen perlu diambil dan mengenal pasti UEM sebagai satu opsyen. Sehubungan itu, katanya, Kementerian Kewangan diminta oleh Kabinet untuk berunding dengan Syarikat Teratai dan UEM bagi menyelesaikan masalah itu.
``Saya seperti mana diarahkan oleh Kabinet kemudiannya memanggil mereka bersemuka, termasuk Fawziah pada minggu pertama November 1990 untuk memaklumkan mengenai keputusan Kabinet,'' ujarnya.
Menurut beliau, pada 23 Januari 1991, Metro Juara Sdn. Bhd. memeterai Perjanjian Jual Beli di mana Syarikat Teratai bersetuju menjual saham mereka kepada Metro Juara dengan harga RM97.5 juta.
Katanya, para pengarah Syarikat Teratai tidak pernah membantah harga pengambilalihan itu, malah Fawziah menulis kepadanya pada 14 Disember 1990 memberitahu mereka telah mencapai persetujuan dan meminta Menteri Kewangan supaya mempercepatkan tandatangan perjanjian jual beli itu.
Dalam soal pampasan, kata Daim, kerajaan telah memutuskan tidak akan membayarnya. 
``Kerajaan mengambil kedudukan khusus dalam keseluruhan urusniaga membabitkan Syarikat Teratai dan DBKL. Semua ini akan terjawab jika orang ramai dibenarkan melihat kertas-kertas Kabinet berkaitan. Setelah meletak jawatan sebagai Menteri Kewangan pada 14 Mac 1991, saya dimaklumkan bahawa Metramac diminta meluaskan skop liputan jalan dan persimpangan di Kuala Lumpur,'' ujarnya.
Menurut Daim, hanya selepas September 1991, Fawziah menemuinya beberapa kali meminta bantuan menyelesaikan pertikaian berlarutan antaranya dengan Metramac berkaitan hak pengiklanan di bawah perjanjian konsesi.
Daim berkata, keputusan untuk menamatkan perjanjian pertama konsesi antara Syarikat Teratai dan DBKL pada 20 November 1987 merupakan keputusan Kabinet.
``Saya telah meletak jawatan sebagai Menteri Kewangan pada 14 Mac 1991. Perjanjian kedua konsesi antara Metramac dan DBKL pada 13 Februari 1992, berlaku 11 bulan selepas peletakan jawatan saya. Saya tidak terlibat dalam perundingan atau merangka terma-terma dan syarat bagi perjanjian tersebut,'' katanya.
Daim berkata, tuntutan utama Fawziah Holdings terhadap Metramac hanya berkisar mengenai pelanggaran terma dan syarat Perjanjian Jualan bertarikh 31 Mac 1988 dan Perjanjian Lesen Kecil Papan Tanda bertarikh 2 November 1990.
Katanya, kenyataan tuntutan yang dipinda semula bertarikh 7 Mac 1995 yang difailkan oleh Fawziah tidak membuat apa-apa rujukan kepada beliau sebagai pihak bertanggunjgawab atau melakukan sebarang kesalahan.
Begitu juga Nota Keterangan dalam perbicaraan tidak membuat rujukan ke atas beliau atau didakwa melakukan sebarang kesalahan.
``Ketika saya tidak berminat untuk ambil tahu motif sebenar Mahkamah Rayuan sekiranya ada, dalam membuat tuduhan terhadap saya, saya dalam proses mendapatkan nasihat perundangan untuk menentukan tindakan selanjutnya,'' ujarnya
Source: Utusan Malaysia | www.utusan.com.my